8. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 120 της 28 Ιαν./14 Φεβρ. 1966 (ΦΕΚ Α΄ 30) Περί τρόπου καταστροφής αχρήστων αρχείων των Δικαστικών Υπηρεσιών. Έχοντες υπ’ όψιν: 1)Το άρθρ. 13 του Νόμ. 4290/ 1963 «περί ρυθμίσεως θεμάτων τινών του Συμβουλίου Επικρατείας κλπ. και 2)την υπ’ αριθ. 1/1966 γνωμοδότησιν του Συμβουλίου της Επικρατείας, προτάσει του Ημετέρου επί της Δικαιοσύνης Υπουργού, απεφασίσαμεν και διατάσσομεν: Άρθρον μόνον.-1.Περί χαρακτηρισμού των Αρχείων των Δικαστικών Υπηρεσιών των μη εχόντων υπηρεσιακήν χρησιμότητα ή ιστορικήν αξίαν ως μη διατηρητέων, αποφαίνεται εκάστοτε δι’ αποφάσεώς του ο Υπουργός της Δικαιοσύνης μετά πρότασιν επιτροπής αποτελουμένης προκειμένου μεν περί των Πολυμελών Δικαστηρίων, υπό του Προέδρου, του Εισαγγελέως, του Προέδρου του Δικηγορικού Συλλόγου και του Γραμματέως εκάστου Δικαστηρίου, προκειμένου δε περί των Ειρηνοδικείων και Πταισματοδικείων υπό του οικείου Εισαγγελέως, του Ειρηνοδίκου ή Πταισματοδίκου και του Γραμματέως των υπηρεσιών τούτων. 2.Δια της αυτής αποφάσεως κρίνεται και εάν τα χαρακτηρισθέντα ως άχρηστα αρχεία δύνανται να εκποιηθώσιν, ότε η επιτροπή μεριμνά δια την εκποίησιν προς πολτοποίησιν δια βιομηχανικήν χρήσιν ή εάν η εκποίησις είναι αδύνατος δια την καταστροφήν τούτων δια πυρός. 3.Εις περίπτωσιν εκποιήσεως, το προϊόν ταύτης αποδίδεται εις τους προϊσταμένους των οικείων Δικαστικών υπηρεσιών και χρησιμοποιείται δια βιβλιοδετικάς εργασίας των υπηρεσιών τούτων. 4.Κατά πάσαν περίπτωσιν η Επιτροπή συντάσσει λεπτομερές πρακτικόν εις διπλούν εξ ων το έν παραμένει εις το Αρχείον της υπηρεσίας, το δε έτερον υποβάλλεται εις το Υπουργείον Δικαιοσύνης. 5.Οι Προϊστάμενοι των ως άνω Δικαστικών υπηρεσιών δέον όπως υποβάλωσιν εις το Υπουργείων προς έγκρισιν προϋπολογισμόν περί του τρόπου διαθέσεως των κατά την παρ. 3 εισπραχθέντων χρημάτων ως και απολογισμόν των γενομένων δαπανών. Εις τον αυτόν επί της Δικαιοσύνης Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 